Agencija za odgoj i obrazovanje

„Međunarodno natjecanje mladih za najljepše pismo“

Donje Svetice 38

10000 ZAGREB

Jarmina, 27. ožujka 2015.

Poštovani,

svijet radosti moj bi bio svijet. Obasjan suncem, a ne suzama s neba koje su nas natjerale na ove nasipe... Oni brane moj svijet, onaj koji želim i onaj koji jest. Kada prođe sve, a voda se povuče s mojih staza i oranice, niknut će svijet o kakvom Vam sada pišem, svijet u kakvom želim odrasti.

„Svijet“ kao riječ uvijek mi je predstavljao neku sigurnost, neku vrstu zaštićenosti. Ali ja se više ne osjećam sigurno... Mislila sam da smijeh i ljudska dobrota pokreću svijet, ali sve sam nesigurnija u to. Taj se smijeh pretvorio u suze, tugu i bol. Ljudi više ne pričaju međusobno, ne pomažu jedni drugima. Gledaju samo sebe i svoju korist. Postali su dvolični i neiskreni. Najbolji prijatelji postaju najveći neprijatelji. Kamo ide ovaj svijet? Ovaj će svijet propasti ako se ubrzo ne trgnemo. Nedužni su ljudi u zatvoru dok kriminalci slobodno hodaju ulicama. Majke su odvojene od svoje djece. Djeca su zlostavljana. Ljudi umiru od svakakvih bolesti. Tvrtke propadaju. Radnici ostaju bez posla. Dok većina njih baca novac na svakakve suvremene i tehnološke gluposti, djeca u Africi umiru od gladi i žeđi. Mi imamo sve što poželimo. Imamo krov nad glavom, obitelj, odjeću, obuću, računala, mobitele, hranu, piće... a oni... oni nemaju ništa! Većina njih nema krov nad glavom, izgladnjivani su. Ne znaju što im novi dan donosi. Možda donosi bolje uvjete, a možda sve bude isto kao prije. Ali bitno da mi moramo imati *Nike* tenisice, *Supra* ili možda *All star*. Moramo imati *Iphone*, a ne daj, Bože, da netko nema računalo ili odjeću iz svjetski poznatih trgovina.

Ovdje u Hrvatskoj i većini Europe djeca su bez takvih „marki“ najčešće ismijavana. Pa koliko djeca mogu biti razmažena i neodgojena da nekoga ismijavaju zbog takvih stvari? Nečiji roditelji nemaju toliko novaca da plaćaju sve to. Možda roditelji toga djeteta nemaju posao, ili ako imaju, moraju puno raditi da bi dobili novac. Današnja djeca ne shvaćaju da roditelji trebaju raditi da bi zaradili nekakav novac. Da roditelji moraju plaćati režije i sve ostalo... Današnja su djeca toliko razmažena, zapravo i nema riječi koja bi to mogla opisati. Ona djeca koja nemaju ništa, budu presretna ako dobiju samo čokoladu ili neku malu sitnicu. A da ne pričam o mladima! Nisi „faca“ ako ne pušiš ili ne piješ. Nisi „faca“ ako ne obučeš usku i kratku haljinu, nisi „faca“ ako ne staviš tri tone šminke na sebe. Jednostavno, nisi „faca“ ako to ne napraviš. Većina mojih vršnjaka puše i opijaju se, i za njih ja nisam „cool“ zato što ne pijem i ne pušim. Zar je normalno da djeca puše i piju? Kako će se ponašati za dvije godine? Većina njih bit će ovisnici o alkoholu, cigaretama, a većina djevojaka bi mogla zatrudnjeti. Ali još ima dobrih i normalnih ljudi. To možemo vidjeti kada je u pitanju humanitarna pomoć. Kada su bile poplave, bilo mi je drago vidjeti koliko je ljudi pomagalo graditi nasipe i koliko je ljudi doniralo odjeće, hrane i novca. To je dokaz da dobrih ljudi još ima. A sada o mom svijetu. Svijet u kojem želim odrasti bio bi obasjan suncem, pun radosti. U mom svijetu svatko bi imao pravo na slobodu, ljubav, obrazovanje. Svako bi dijete pohađalo školu, družilo se s vršnjacima. Svako bi dijete imalo odjeću, obuću, školsku torbu i sve što poželi. Nijedno dijete ne bi bilo zlostavljano ili ismijavano. Svako dijete živjelo bi u mirnoj obiteljskoj idili. U mom svijetu ljudi bi bili puni razumijevanja. U mom svijetu „Crveni križ“ bio bi centar svega, puno bi se mladih pridružilo toj udruzi i pomagalo bolesnima i potrebitima. U mom svijetu „Ujedinjeni narodi“ bili bi jači nego ikada, djelovali bi stalno, i oni bi održavali mir i sklad u svijetu. Oni bi bili glavni nasipi obrane od poplava, od uništenja. U mom svijetu ne bi bilo boli, tuge, suza... Moj bi svijet pokretala ljubav!

ŠIRITE LJUBAV, A NE MRŽNJU, I SVIJET ĆE BITI LJEPŠI!

Srdačan pozdrav!

Vaša Petra

Petra Mikulec

Ulica Matije Gupca 24

32280 JARMINA

Mikulec Petra

**PODATCI O AUTORICI**

Ime i prezime: Petra Mikulec

Datum rođenja: 22. lipnja 2000.

Adresa: Ulica Matije Gupca 24, 32280 Jarmina

Naziv i adresa škole: Osnovna škola „Matija Gubec“

Ulica Josipa Jurja Strossmayera 1b

32280 Jarmina

Razred: VIII. a

Broj riječi u pismu: 686